Parlamentarii USR membri ai Comisiilor de politică externă din cele două Camere protestează faţă de poziţiile exprimate de ambasadorul Federaţiei Ruse la Bucureşti, Valeri Kuzmin, pe care le cataloghează drept „neavenite” şi care „denaturează” semnificaţia celor mai mari proteste înregistrate după Revoluţia din 1989.

"Intervenţiile publice ale reprezentantului unui regim autocrat vin în sprijinul unui guvern al României care şi-a început abuziv mandatul. Considerăm că afirmaţiile şi comentariile făcute de Excelenţa Sa Ambasadorul Federaţiei Ruse la Bucureşti, în interviul acordat publicaţiei Adevărul, sunt neavenite. Condamnăm tentativele ambasadorului Federaţiei Ruse de a minimaliza şi de a denatura semnificaţia celor mai mari proteste înregistrate după revoluţia din 1989, prin care societatea românească a transmis un mesaj clar guvernului PSD/ALDE, şi anume că românii nu mai sunt dispuşi să accepte actul de guvernare sub forma furtului generalizat”, au precizat reprezentanţii USR într-un comunicat dat publicității duminică.

Parlamentarii Uniunii Salvaţi România au mai afirmat că ambasadorul Rusiei la Bucureşti „şi-a exprimat speranţa că societatea românească va fi suficient de matură să iasă din impasul creat de această problemă minoră de a declara sau nu o amnistie”.

„Ambasadorul Federaţiei Ruse ne anunţă că în ţara sa «au fost două momente când preşedintele Putin a dezincriminat câteva fapte penale cu caracter minor. Au fost mai mult infracţiuni cu caracter economic». Rusia de astăzi nu este din păcate şi nu poate fi considerată, în niciun fel, un model pentru democraţie. USR respinge o asemenea atitudine de girare a corupţiei şi îşi reafirmă angajamentul ferm faţă de o Românie europeană, în care statul de drept funcţionează, nimeni nu este mai presus de lege, iar actele de corupţie sunt pedepsite”, se arată în documentul citat.

USR a mai precizat că ambasadorul Kuzmin a susţinut că Guvernul anterior al României, condus de Dacian Cioloș, „nu a făcut nimic”, afirmaţia fiind „cel puţin o dovadă de lipsă acută de informare”. „Suntem bucuroşi să îi punem la dispoziţie o copie după raportul de activitate al Guvernului Dacian Cioloş. Intervenţiile publice ale reprezentantului unui regim autocrat care îngrădeşte dreptul de expresie şi dreptul la adunări publice, hărţuieşte dizidenţii şi opoziţia publică, vin în sprijinul unui guvern al Romaniei care şi-a început abuziv mandatul, în defavoarea statului de drept”, au completat reprezentanţii USR.

Uniunea Salvaţi România s subliniat faptul că „militează pentru o Europă unită şi puternică în faţa agresiunilor regionale ale Federaţiei Ruse”.